Dan il-blogg hu b'dedika speċjali għal nies, tal-istess età tiegħi li jkolli naqsam l-istess arja magħhom, li meta jitilgħu t-taraġ tal-Università jaħsbu li r-raġġi tax-xemx għaddejja minn bejn il-weraq tas-siġar f'naqra żiffa huma l-flash tal-kameras jiħdulhom ir-ritratti. Jien m'iniex persuna li nara lili nnifsi bħala waħda li naf nilbes, jew kemm-il ħin għandi naħli filgħodu u kemm-il kisja rtokk għandi nagħmel ma' wiċċi biex nissodisfa lil ta' madwari. Din il-kitba hi jien ngħid fuqkom kollha. Intom il-boloh li narakom madwari bi flokk ta' xi Ralph Lauren jiswa iktar mill-kilwa ta' ġo fikom stess biex tmur ħarġa flgħaxija bih li hemm probabbiltà kbira li se jagħmel kuntatt ma' mqar qatra remettar. Int bil-flokk tal-Fredy Perry li tmur tilgħab il-futbol bih u timlieh kollu terf u għaraq u minn abjad isir kannella. Biex nasal għall-punt ta' dal-qrid, nixtieq li nibda nara flokkijiet bħal t'haw' isfel għall-bejgħ. Ma naħsibx li n-nies li jixtru flokkijiet ta' kuljum ta' dawn id-ditti jagħżlu għall-estetika. X'hemm daqshekk sabiħ li jkollok erba' flokkijiet bl-istess stampa; żiemel u raġel fuqu jxejjer lasta? Jew kuruna tar-rant ma' żejża minnhom? Sirt naraha vera redikola li minn stampi li jittellgħu ta' xi avveniment ikun hemm sitta bl-istess marka ta' flokk, biss kuluri differenti. Hi tant redikola li għad naslu fi stat fejn il-maġistrat fil-qorti jaqta' sentenza bħal din: "Hu minnu li inti abbużajt waħda taħt l-età, imma liebes suit tal-Bortex, waqt li l-missier tat-tifla abbużata liebes waħda mingħand Marks and Spencer. Jien għalhekk, insibek mhux ħati." Jew xi headline, "Żagħżugħ jegħreq għax irriffjuta jilbes life-jacket mhux tad-ditta".
Taqlib l-għajnejn ta' Trademarks